ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Σεπτεμβρίου 1994 για την κατανομή της υπόλοιπης ποσότητας της ποσόστωσης εισαγωγής ζωντανών βοοειδών βάρους 160 έως 300 χιλιογράμμων που προβλέπεται από τις ευρωπαϊκές συμφωνίες που συνήφθηκαν από τις Κοινότητες, με τη Δημοκρατία της Πολωνίας, τη Δημοκρατία της Ουγγαρίας και τη Τσεχική και Σλοβακική Ομοσπονδιακή Δημοκρατία (94/670/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3491/93 του Συμβουλίου της 13ης Δεκεμβρίου 1993 σχετικά με ορισμένες λεπτομέρειες εφαρμογής της ευρωπαϊκής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου (1), και ιδίως το άρθρο 1,

τον κανονισμό (ΕΚ) αριθ. 3492/93 του Συμβουλίου της 13ης Δεκεμβρίου 1993 σχετικά με ορισμένες λεπτομέρειες εφαρμογής της ευρωπαϊκής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου (2), και ιδίως το άρθρο 1,

τον κανονισμό (ΕΟΚ) αριθ. 520/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της προσωρινής συμφωνίας για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός και της Τσεχικής και Σλοβακικής Ομοσπονδιακής Δημοκρατίας αφετέρου (3), όπως τροποποιήθηκε τελευταία από τον κανονισμό (ΕΟΚ) αριθ. 2235/93 (4), και ιδίως το άρθρο 1,

Εκτιμώντας:

ότι, βάσει του άρθρου 3 παράγραφος 6 του κανονισμού (ΕΚ) αριθ. 358/94 της Επιτροπής της 17ης Φεβρουαρίου 1994 για το άνοιγμα για το έτος 1994 και τον καθορισμό των λεπτομερειών εφαρμογής μιας ποσόστωσης εισαγωγής ζωντανών βοοειδών από 160 έως 300 χιλιόγραμμα καταγωγής και προέλευσης της Πολωνίας, της Ουγγαρίας, Τσεχικής Δημοκρατίας και Σλοβακικής Δημοκρατίας (5), τα κράτη μέλη ανακοίνωσαν στην Επιτροπή ότι δεν είχαν εκδοθεί πιστοποιητικά εισαγωγής για 146 κεφάλια-

ότι, κατά την ανακοίνωση στην Επιτροπή των ποσοτήτων που έχουν ζητηθεί δυνάμει του άρθρου 3 παράγραφος 3 του εν λόγω κανονισμού, οι γαλλικές αρχές παρέλειψαν να διαβιβάσουν αρκετές αιτήσεις-

ότι, λαμβάνοντας υπόψη το γεγονός ότι οι ενδιαφερόμενοι επιχειρηματίες δεν είναι υπεύθυνοι για τα σφάλματα που διεπράχθησαν και μεριμνώντας για την εξασφάλιση της καλής διαχείρισης αυτής της κοινοτικής ποσόστωσης εισαγωγής, πρέπει να κατανεμηθούν οι υπόλοιπες ποσότητες μεταξύ των επιχειρηματιών για τους οποίους έγιναν τα εν λόγω σφάλματα διαβίβασης- ότι, δεδομένου ότι οι υπόλοιπες ποσότητες είναι μικρότερες από τις ποσότητες που πρέπει να τακτοποιηθούν, πρέπει να μειωθούν οι τελευταίες αναλογικά-

ότι τα πιστοποιητικά που εκδίδονται δυνάμει της παρούσας απόφασης διέπονται από τις διατάξεις του κανονισμού (ΕΚ) αριθ. 358/94-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο της κοινοτικής δασμολογικής ποσόστωσης για ζωντανά βοοειδή βάρους από 160 έως 300 χιλιόγραμμα που προβλέπεται από τον κανονισμό (ΕΚ) αριθ. 358/94, οι ποσότητες για τις οποίες δεν εκδόθηκαν πιστοποιητικά εισαγωγής, ήτοι 146 κεφάλια, κατανέμονται κατά παρέκκλιση από το άρθρο 3 παράγραφος 6 του εν λόγω κανονισμού ως εξής:

1. 37 κεφάλια για το Comptoir des Viandes de l'Est-

2. 37 κεφάλια για την εταιρεία Copival-

3. 72 κεφάλια για την εταιρεία Gilbert Meyer.

Άρθρο 2

Τα πιστοποιητικά εισαγωγής για τις ποσότητες που αναφέρονται στο άρθρο 1 μπορούν να εκδοθούν από την ημέρα κοινοποιήσεως της παρούσας απόφασης.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 30 Σεπτεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 319 της 21. 12. 1993, σ. 1.

(2) ΕΕ αριθ. L 319 της 21. 12. 1993, σ. 4.

(3) ΕΕ αριθ. L 56 της 29. 2. 1992, σ. 9.

(4) ΕΕ αριθ. L 200 της 10. 8. 1993, σ. 5.

(5) ΕΕ αριθ. L 46 της 18. 2. 1994, σ. 34.